რომან ლაბაძე

რომან ლაბაძე (დ. 1935, ჭიათურა — გ. 2009) — ქართველი ექიმი.

ბიოგრაფია
დაამთავრა თბილისის სახელმწიფო სამედიცინო ინსტიტუტის სამკურნალო ფაკულტეტი.

ხუთი წელი ქუთაისის ავტოქარხნის მედსანნაწილისა და მეოთხე საავადმყოფო–პოლიკლინიკის გაერთიანების ექიმი თერაპევტი იყო. 1966 წელს თბილისში გადავიდა, თსსუ–ს კლინიკურ ორდინატურაში, სერგო კობალაძისა და გურამ გურგენიძის ხელმძღვანელობით გაიარა ჰოსპიტალური თერაპიისა და ალერგოლოგიის კურსი. ორდინატურის დამთავრების შემდეგ რომან ლაბაძე აკადემიკოს ნ. ყიფშიძის სახელობის რესპუბლიკური კლინიკური საავადმყოფოს ახალდაარსებული ალერგოლოგიური ლაბორატორიის გამგედ დანიშნეს. რამდენიმე წლის შემდეგ ამავე საავადმყოფოს ალერგოლოგიური განყოფილების ექიმი ორდინატორი გახდა, აქვე მუშაობდა გარდაცვალებამდე, 2009 წლამდე. 1983 წელს დაიცვა საკანდიდატო დისერტაცია პოლინოზის შესახებ, 2006 წელს კი მედიცინის დოქტორის აკადემიური ხარისხი მოიპოვა. გამოქვეყნებული აქვს 50–მდე სამეცნიერო ნაშრომი შინაგანი მედიცინისა და კლინიკური ალერგოლოგიის აქტუალურ საკითხებზე, ასევე საინტერესო ნაშრომები ჰემორაგიებზე. ხშირად აქვეყნებდა საინტერესო სტატიებს მედიცინის აქტუალურ საკითხებზე არა მარტო სამედიცინო ჟურნალებში, არამედ პოპულარულ პერიოდულ გამოცემებშიც: „თბილისში“, „სოფლის ცხოვრებაში“. ბევრი დაავადება საქართველოში პირველად მან აღწერა, მათ შორის – რეიტერის დაავადება, აიერზა–არილაგას სინდრომი (შავი ციანოზი), ბუშკეს სინდრომი, ჰემორაგიული კაპილარიტები – იშვიათი ფორმის კაპილარული ტოქსიკოზები. მედიცინის მეცნიერებათა დოქტორი. კლინიცისტ–ალერგოლოგი.

ჯილდოები
 საქართველოს დამსახურებული ექიმი

ბიბლიოგრაფია
 ალექსანდრე კანდელაკი : ექიმ-თერაპევტი (ბიოგრაფიული ნარკვევი) (ავტორი) თბილისი, საბჭ. საქართველო, 1972 30გვ.

ლიტერატურა
 ჟურნალი „ავერსი“ №162: aversi.ge

რესურსები ინტერნეტში

კატეგორია:დაბადებული 1935
კატეგორია:გარდაცვლილი 2009
კატეგორია:თბილისის სახელმწიფო სამედიცინო ინსტიტუტის კურსდამთავრებულები